Page:Ludus Coventriae (1841).djvu/139

 Alle men have pety on me amonge, ffor to my sorwe is no chere.

Maria. God, that in my body art sesyd, Thou knowist myn husbond is dysplesyd, To se me in this plight. ffor unknowlage he is desesyd, And therefore help that he were esyd, That he myght knowe the ful perfyght. ffor I have levyr abyde respyt, To kepe thi sone in privité, Grauntyd by the Holy Spyryt, Than that it xulde be opynd by me.

Deus. Descende, I sey, myn aungelle, Onto Joseph, for to telle Suche as my wyl is; Byd hym with Mary abyde and dwelle, ffor it my sone fful snelle That she is with i-wys.

Angelus. Almyghty God of blys, I am redy ffor to wende Wedyr as thi wyl is, To go bothe fer and hynde. Joseph, Joseph; thou wepyst shryle, ffro thi wyff why comyst thou owte?

Joseph. Good sere, lete me wepe my ffylle, Go forthe thi wey and lett me nowght.

Angelus. In thi wepynge, thou dost ryght ylle, Aȝens God thou hast myswrought; Go chere thi wyff with herty wylle, And chawnge thi chere, amende thi thought. Sche is a ful clene may. I telle the, God wyl of here be born, And sche clene mayd as she was beforn, To save mankynd that is forlorn, Go chere hyre therfore, I say.